Ehdotuksella luodaan järjestelyt, joilla seurataan ja arvioidaan Euro 7 -päästönormien tehokkuutta asetettuihin toiminnallisiin tavoitteisiin nähden ja määritetään havaittujen tulosten ja lainsäädännön välinen syy-yhteys. Tätä varten ehdotetaan seurantaindikaattoreita, joiden avulla Euro 7 -päästönormeja voidaan tarkistaa. Näitä seurantaindikaattoreita ovat muun muassa seuraavat:

·Euro 7 -normeihin perustuvien päästöjä koskevien tyyppihyväksyntien määrä ajoneuvotyyppiä kohti

·täytäntöönpanovaiheen kustannukset ja hallinnolliset kustannukset päästöjä koskevaa tyyppihyväksyntää kohti

·todisteet siitä, että päästöjen rajoittaminen on parantunut kaikissa käyttöolosuhteissa kaikkien säänneltyjen epäpuhtauksien osalta

·täytäntöönpanokustannukset, mukaan lukien rikkomuksista aiheutuvat kustannukset ja vaatimusten noudattamatta jättämisestä määrättävät seuraamukset sekä seurantakustannukset

·päästöjen kehitys ajoneuvojen käyttöiän aikana asianmukaisista testauskampanjoista ja jatkuvasta päästöjen seurannasta saatujen tietojen valossa

Euro 7 -päästönormien uudelleentarkastelussa arvioidaan myös seuraavia yleisempiä indikaattoreita, jotka liittyvät EU:n muihin tieliikenteen aiheuttamia ilmaa pilaavia epäpuhtauspäästöjä koskeviin politiikkatoimiin:

·vuotuiset epäpuhtauspitoisuudet Euroopan kaupunkialueilla ja tieliikenteen vuotuinen osuus epäpuhtauspäästöistä sellaisina kuin jäsenvaltiot ovat ne ilmoittaneet Euroopan ympäristökeskukselle kansallisia päästörajoja koskevan direktiivin mukaisesti ja Euroopan ympäristökeskus on ne sisällyttänyt ilmanlaatua Euroopassa käsittelevään vuosikertomukseensa

·rekisteröityjen ajoneuvojen vuotuinen määrä ja eri voimalaiteteknologioiden osuudet EU:n tieliikenteessä sellaisina kuin jäsenvaltiot ovat ne raportoineet Euroopan vaihtoehtoisten polttoaineiden seurantakeskukselle

·ilman epäpuhtauksien terveysvaikutusten (ennenaikaiset kuolemantapaukset, jotka liittyvät altistumiseen tietyille epäpuhtauksille) vuotuinen kehitys sellaisena kuin se on esitettynä EEA:n ilmanlaatua Euroopassa käsittelevässä vuosikertomuksessa

·tieliikenteen vuotuinen osuus tiettyjen epäpuhtauksien päästöistä sellaisina kuin jäsenvaltiot ovat sen ilmoittaneet Euroopan ympäristökeskukselle päästörajadirektiivin mukaisesti

·niiden jäsenvaltioilta direktiivin 2015/1535 mukaisella ilmoitusmenettelyllä saatujen ilmoitusten määrä, jotka koskevat kansallisten, alueellisten tai paikallisten viranomaisten antamista teknisistä määräyksistä (eli erilaisista kielloista) johtuvia esteitä EU:n sisäiselle henkilö-, paketti-, kuorma- tai linja-autojen kaupalle

•Ehdotukseen sisältyvien säännösten yksityiskohtaiset selitykset

Ehdotetun asetuksen I luvussa esitetään yleiset säännökset, kuten asetuksen kohde (1 artikla) ja soveltamisala (2 artikla) sekä asetuksessa käytettyjen keskeisten käsitteiden määritelmät (3 artikla).

II luku sisältää säännöksiä valmistajien velvollisuuksista, jotka koskevat moottoriajoneuvojen, järjestelmien, komponenttien ja erillisten teknisten yksiköiden tyyppihyväksyntää niiden epäpuhtauspäästöjen ja akun kestävyyden osalta. Siinä vahvistetaan ajoneuvon rakenteeseen ja suunnitteluun liittyvät valmistajan velvollisuudet, jotka koskevat myös kyberturvallisuutta (4 artikla), sekä valmistajien käytettävissä olevat vaihtoehdot, joiden mukaan ne voivat ilmoittaa ajoneuvojen paremmasta suorituskyvystä eli siitä, että ajoneuvojen päästöt ovat vaadittua alempien päästörajojen mukaisia ja/tai niiden akun kesto on vaadittua parempi tai että ne on varustettu päästöttömän ajotilan mahdollistavalla aluerajausteknologialla (5 artikla). Valmistajan on varmistettava, että ajoneuvo noudattaa määrättyjä kestävyysvaatimuksia koko käyttöikänsä ajan, että ajoneuvon ajoakun kestävyys on vähimmäisvaatimusten mukainen ja että ajoneuvo on päästörajojen ja muiden asiaan liittyvien teknisten vaatimusten mukainen (6 artikla). Sen osoittamiseksi, että näitä vaatimuksia on noudatettu, olisi tehtävä tiettyjä testejä, annettava vakuutuksia ja noudatettava tiettyjä hallinnollisia menettelyjä (7 artikla). Ehdotetun asetuksen 8 ja 9 artiklassa vahvistetaan erityiset säännöt, jotka koskevat pieniä valmistajia (8 artikla) ja monivaiheisesti hyväksyttäviä ajoneuvoja (9 artikla) ja niihin liittyviä testejä ja velvollisuuksia.

III luvussa säädetään tyyppihyväksyntää ja markkinavalvontaa koskevista jäsenvaltioiden velvollisuuksista, jotka koskevat erityisesti kansallisten hyväksyntäviranomaisten tehtäviä ja eri vaatimusten voimaantulopäiviä (10 artikla) sekä erityisesti komponentteja ja erillisiä teknisiä yksiköitä (11 artikla) ja kuluvia reagensseja ja pilaantumista rajoittavia järjestelmiä (12 artikla).

Ehdotetun asetuksen IV luvussa aiheena ovat komission ja kolmansien osapuolten tehtävät käytönaikaisen vaatimustenmukaisuuden valvonnassa ja markkinavalvonnassa (13 artikla).

V luvussa vahvistetaan testit ja menettelyt, joita valmistajien ja viranomaisten on kunkin ajoneuvoluokan tapauksessa sovellettava osoittaakseen, että tämän asetuksen mukaisia vaatimuksia ja velvoitteita on noudatettu (14 artikla). Lisäksi siinä on säännöksiä, jotka koskevat mukauttamista tekniikan kehitykseen (15 artikla).